medieval-data/medieval-letters huggingface dataset:
CCCLXXIX.  Bulla pro monasterio S. Benedicti de Placentia.   (Anno 1150, April. 14.) [CAMPI,  Hist. eccl. di Piacenza,  I, I, 351.]
Author: Eugenius III

EUGENIUS episcopus, servus servorum Dei, dilecto filio VITALI abbati S. Benedicti de Placentia, salutem et apostolicam benedictionem.

Quoties illud a nobis petitur, quod rationi et honestati convenire dignoscitur, animo nos decet libenti concedere, et petentium desideriis congruum impertiri suffragium. Ideoque, dilecte in Domino fili Vitalis abbas, justis postulationibus tuis benignum impertientes assensum, oratorium B. Petri situm in territorio Taurinensi ultra flumen Sturiae, quod nimirum Petrus Podisii et Taurinus Rista pro salute animarum suarum sanctae Romanae Ecclesiae per manus nostras pro devotione obtulerunt, tibi, et per te monasterio tuo gubernandum concedimus, et ejusdem loci dispensationem liberam tradimus, eo videlicet tenore, ut per fratres Vallobrosanae congregationis eidem loco futuris temporibus diligenti studio jugiter serviatur. Xenodochium ad obsequium pauperum ibidem constructum studiosius pertractetur, et naves ad opus transeuntium ipsum flumen, sicut constitutum est, paratae semper inveniantur, atque census unius aurei nobis nostrisque successoribus annis singulis persolvatur. Si vero tu, vel successores tui haec observare noluerint, vos ab ejusdem loci regimine nos vel successores nostri removere digne poterimus. Datum Laterani, XVIII Kalend. Maii.
CCCLXXXII.  Ad abbatem Sugerium.--De Ludovici regis consilio transmarinae expeditionis.   (Anno 1150, Apr. 25.) [MANSI,  Concil.,  XXI, 646.]
Author: Eugenius III
Date:  [imperfectum]

EUGENIUS episcopus, servus servorum Dei, dilecto filio SUGERIO abbati S. Dionysii, salutem, et apostolicam benedictionem.

Immensum pietatis opus, quod charissimo filio nostro Ludovico illustri Francorum regi divina misericordia inspiravit, nos plurimum anxios reddit. Gravem namque Christiani nominis jacturam, quam nostris temporibus Ecclesia Dei sustinuit, et recentem adhuc effusionem sanguinis tantorum virorum ad memoriam revocantes, grandi timore concutimur, et moeror inconsolabilis renovatur. Caeterum devotio praedicti filii nostri et charitas divinitus inspirata, conceptum aliquantulum dolorem mitigat, et spem nobis consolationis promittit. Sic igitur utriunque supensos timor cum spe nos valde conturbat. Sed ne tantum opus nostra occasione remaneat, prudentiae tuae per praesentia scripta mandamus, quatenus jam dicti filii nostri regis, et baronum atque aliorum regni sui animos diligenter studeas perscrutari; et si ad tam arduum opus eos promptos agnoveris, consilium et auxilium nostrum, quantum poterimus, et remissionem peccatorum, sicut in aliis litteris nostris continetur, secure promittas, et nos de constantia eorum et devotione fidei certiores effecti timore deposito vires eis et auxilium quibus modis poterimus divina favente misericordia tribuemus. Vestri autem studii sit ut, communicato sapientum consilio, quod nostri auxilii ad hoc necessarium fuerit, et quae ecclesiasticae personae praeter nominatas idoneae vobis visae fuerint, mature nobis significare curetis. Datum Laterani, VII Kalend. Maii.
CCCLXXXIII.  Ad abbatem Sugerium.--Ut thesaurum ecclesiae Sanctae Genovefae pignori obligatum redimi faciat.   (Anno 1150, April. 28.) [MANSI,  Concil.,  XXI, 646.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Prudentiam tuam latere non credimus, nobis plurimum esse molestum, quod thesaurus ecclesiae Sanctae Genovefae pignori est obligatus. Quia vero nolumus ut ecclesia ipsa aliqua negligentia vel contentione detrimentum exinde patiatur, aut ornamentis suis, aliquorum nequitia vel versutia spolietur, per praesentia tibi scripta mandamus, quatenus ad locum ipsum accedas, et rem diligenter inquirens, quidquid de eodem thesauro per saeculares obligatum est, ex quo mutatio ecclesiae ad eorum pervenit notitiam, de proprio eos redimere cogas. Quod vero ante obligatum fuerat, de communi tam regularium, quam saecularium, prout quibusque competet, facias redimi: sollicite attendens, ne aliquorum nequitia damnum in hoc ecclesia patiatur. Qui autem super hoc tibi rebellis exstiterit, auctoritate nostra eum excommunicationi subjicias. Datum Romae apud S. Petrum, IV Kal. Maii.
CCCLXXXV.  Bulla pro translatione monasterii Middelburgensis.   (Anno 1150, Maii 23.) [HUGO  A. O., Praem.,  II, p. 129.]
Author: Eugenius III
Date:  [iberti]

EUGENIUS episcopus, servus servorum Dei, dilecto filio WALTERO abbati Walachriensi, ejusque fratribus tam praesentibus quam futuris, canonice substituendis, in perpetuum.

Sicut injustis petitionibus nullus est tribuendus assensus, ita legitima desiderantium non est deneganda petitio. Ex litteris siquidem venerabilis fratris nostri Har episcopi Trajectensis inspeximus quod vos monasterium vestrum ad alium constitueritis locum transferre, in quo quietius vivere et liberius possitis Domino deservire. Cui dispositioni frater noster praedictus assensum praebuit, ut vobis in posterum hoc liceat perficere, scripto suo laudavit. Nos autem quorum interest bene acta firmare, votum vestrum . . . . attendentes licentiam translationis, ab eodem fratre nostro rationabiliter vobis indultam, auctoritate sedis apostolicae confirmamus; statuentes ut nihil tamen quod ad nos pertinere dignoscitur, propter mutationem istam, nobis aut nostris successoribus, in posterum minuatur. Datum Romae apud Sanctum Petrum, X Kalend. Junii.
CCCLXXXVI.  Ad canonicos Ecclesiae Aurelianensis.--Pro domno Philippo, de ecclesia sanctae Letae, quam asserit ad decanatum suum pertinere.   (Anno 1150, Maii 25.) [MARTEN.,  Ampl. Collect.,  II, 629.]
Author: Eugenius III

EUGENIUS, servus servorum Dei, dilectis filiis canonicis Aurelianensis Ecclesiae, salutem et apostolicam benedictionem.

Ex parte dilecti filii nostri Philippi fratris illustris Francorum regis querelam accepimus, quod vos ecclesiam Sanctae Letae, quam ad decanatum suum asserit pertinere, ei violenter aufertis, et jus suum in ea subtrahere sibi contenditis. Quia vero bona ipsius tam ecclesiastica quam mundana sub beati Petri et nostra protectione suscepimus, pati non possumus nec debemus, ut ei ab aliquo auferantur. Ideoque per praesentia vobis scripta mandamus, quatenus aut eamdem ecclesiam ei reddatis, aut in praesentia venerabilis fratris nostri Hugonis Altissiodorensis episcopi, sibi exinde justitiam faciatis. Data Romae apud Sanctum Petrum, VIII Kalend. Junii.
CCCLXXXVII.  Ad abbatem Sugerium.--Ut causam ecclesiasticam, de qua jam epist. 372 et 373, definiat   (Anno 1150, Maii 26.) [MANSI,  Concil.,  XXI, 647.]
Author: Eugenius III

EUGENIUS episcopus, servus servorum Dei, dilecto filio SUGERIO abbati S. Dionysii, salutem et apostolicam benedictionem.

Sacerdos ille R. qui ad nos contra Stephanum Senonensem archidiaconum venerat, cum nuntio ejusdem archidiaconi nuper ad nostram praesentiam rediit. Sed cum in causa ipsa procedere sicut ratio exigit minime posset, eum a querimonia sua cessare praecepimus, et praedictum archidiaconum super objectis se canonice purgaturum tuo conspectui mandavimus praesentandum. Per apostolica itaque tibi scripta mandamus, quatenus eumdem archidiaconum ad tuam praesentiam evoces iterum: et si quinta manu sui ordinis super allatis criminibus se poterit expurgare, ipsum quoque ab impetitione praefati presbyteri absolutum remittas. Datum Romae apud Sanctum Petrum, VII Kalend. Julii.
CCCLXXXIX.  Monasterii S. Nicolai Andegavensis protectionem suscipit.   (Anno 1150, Jun. 10, Laterani.)   Abbatia S. Nicolai Andegav.,  76, teste Brequigny,  Table chronol.,  III, 166.] CCCXC.  Ad abbatem Sugerium.--De Orientali Ecclesia; de pontificis et regis habito colloquio; de Ecclesia Compendiensi.   (Anno 1150, Jun. 19.) [MANSI,  Concil.,  XXI, 648.]
Author: Eugenius III

EUGENIUS episcopus, servus servorum Dei, dilecto filio SUGERIO, abbati S. Dionysii, salutem et apostolicam benedictionem.

Ex eo quod pro defectu Orientalis Ecclesiae attentam sollicitudinem geris, gratum nobis est, et studium tuae devotionis in Domino collaudamus, quoniam et cor nostrum exinde ingenti dolore turbatur et vehementer affligitur. Inde est quod petitioni tuae et aliorum qui nobis super causa ipsa scripserunt, quamvis gravissimum nobis fuerit propter imbecillitatem personae, in qua omnium vota Domino favente concurruntur, assensum tamen denegare nequaquam potuimus. Monemus itaque dilectionem tuam quatenus in tanto et tam praeclaro opere, tanquam vir discretus et prudens, opem et studium diligenter adhibeas. Praeterea dilationi tuae notum fieri volumus, quoniam cum filio nostro charissimo Francorum rege Ludovico de statuenda religione in terra sibi a Deo concessa colloquium viva voce habuimus, et monitis nostris benignum praebuit assensum. Quia ergo in Compendiensi Ecclesia religionem propagari, Domino auxiliante, optamus, praesentium tibi auctoritate injungimus, ut ad hoc efficiendum omnimoda diligentia et attento studio elabores. Tibi siquidem et venerabili fratri nostro Noviomensi episcopo onus ipsum imposuimus. Datum Albani, XIII Kalendas Julii.
CCCXCI.  Ad Wibaldum abbatem.--Ut Godeboldum canonicum Mindensem excommunicet, nisi ablatam Everardo ecclesiam de Hemeringen restituat.   (Anno 1150, Jun. 22.) [MARTEN.  Ampl. Coll.,  II, 435.]
Author: Eugenius III

EUGENIUS episcopus, servus servorum Dei, dilecto filio WIBALDO Corbeiensi abbati, salutem et apostolicam benedictionem.

Lator praesentium Everardus jam quinquies ad nostram accessit praesentiam. Pro quo siquidem venerabili fratri nostro H. Mindensi episcopo per scripta nostra praecipiendo mandavimus, quatenus Godeboldum canonicum suum districtius commoneret, ut ecclesiam beati P. de Hemeringen, et alia per se vel per submissas a se personas praedicto Everardo ablata infra viginti dies post susceptionem nostrarum litterarum cum integritate restitueret, et eum de caetero in pace possidere permitteret. Si vero infra terminum praedictum monitis ejusdem episcopi obedire contemneret, ex tunc ipsum ab ecclesiarum introitu duximus removendum, nec postea deberet absolvi, donec pro excessibus suis satisfacturus nostro se conspectui praesentaret. Sed, sicut ejus repetita querimonia indicat, nihil horum est effectui mancipatum, nec ad nos venit, nec aliquam excusationem praetendit, quare pauperem istum tantis oppressionibus aggravaret. Quia igitur oppressionibus et laboribus valde compatimur, et tantam contumaciam praetermittere non possumus impunitam, per praesentia tibi scripta mandamus, quatenus praedictum Godeboldum districte commoneas, ut ecclesiam ipsam et ablata per se et alium in integrum infra viginti dies, postquam a te commonitus fuerit, eidem Everardo omnino restituat, et de caetero eum pacifice possidere permittat. Quod si facere contempserit, ex tunc ipsum Godeboldum excommunicatum publice denunties, nec a vinculo excommunicationis possit absolvi, donec pro tanta rebellione veniat ad nostram praesentiam responsurus. Quidquid autem exinde a te fuerit factum, et modum ipsius negotii nobis litteris quam citius studeas intimare. Datum Albani, X Kal. Julii.
CCCXCII.  Ad Wibaldum abbatem.--Laudat ejus in Romanam Ecclesiam zelum, atque in ejus gratiam scribit Mindensi episcopo et Bremensi archiepiscopo.   (Anno 1150, Jun. 24.) [  Ibid.,  436.]
Author: Eugenius III

EUGENIUS episcopus, servus servorum Dei, dilecto filio WIBALDO Corbeiensi abbati, salutem et apostolicam benedictionem.

Litteras dilectionis tuae, debita benignitate suscepimus, et quia pro matre tua sancta Romana Ecclesia, tanquam devotus filius attentam sollicitudinem geris, gratum nobis est, et devotionem tuam in Domino collaudamus. Pro Kaminatensi vero Ecclesia, sicut rogasti, et eis qui bona ejus auferre dicuntur, Mindensi episcopo scripsimus; sed pro causa, quam nobis tuis litteris intimasti, reconciliari non debet, quoniam nec violentia nec pravo studio contigit. Bremensi quoque archiepiscopo juxta petitionem tuam pariter scripsimus, et in caeteris, in quibus secundum Deum possumus, tuas preces libenter admittimus. Coloniensi autem archiepiscopo idcirco nostra scripta non misimus, quia veniens ad nos plenitudinem sui officii minime reportavit. Tua igitur interest, charissime fili, ut de honore ac profectu Ecclesiae Dei et regni, sicut bene coepisti, ita effectu prosequente invigiles, quatenus et beati Petri gratiam et nostram merearis benevolentiam ampliorem. Data Albae, VIII Kal. Julii.
CCCXCIII.  Ad Henricum Mindensem episcopum.--Kaminatensem ecclesiam propter inopinatum casum et mortem cujusdam monachi reconciliatione non indigere, et ut ablata eidem ecclesiae restitui faciat.  (Anno 1150)[MARTEN.,  Ampl. Coll.,  II, 437.]
Author: Eugenius III

EUGENIUS episcopus, servus servorum Dei, H. venerabili fratri Mindensi episcopo, salutem et apostolicam benedictionem.

Pervenit ad aures nostras, quod Kaminatensis ecclesia, pro eo quod quidam monachus, dum resarciret ipsius ecclesiae tecta, casu corruerit, et ita sine sanguinis effusione obierit, per unius fere anni spatium a divinis feceris cessare officiis, et eam reconciliare disponas. Sed si res se ita habet, nec violentia nec pravo studio contigit, nulla ratione videmus, quod eadem ecclesia propter hoc reconcilianda sit, vel a divinis debeat cessare obsequiis. Praeterea fraternitati tuae mandamus, quatenus Thidericum de Ricklinge, Reimbertum quoque et Thidericum ipsius filios, qui praedia ipsius Ecclesiae contra justitiam invasisse et illicite detinere praesumunt, districte commoneas, ut si hoc verum esse constiterit, easdem possessiones Ecclesiae ipsi restituant, et ab infestatione ipsius loci omnino abstineant, quod si commonitioni tuae obedire contempserint, canonicam de eis justitiam facias.
CCCXCIV.  Ad Hartwicum Bremensem episcopum.--Commendat ei Wibaldum abbatem, et ut ablata Kaminatensis Ecclesiae praedia restitui faciat.   (Anno 1150, Jun.) [  Ibid.  ]
Author: Eugenius III

EUGENIUS episcopus, servus servorum Dei, H. venerabili fratri Bremensi archiepiscopo, salutem et apostolicam benedictionem.

Episcopalis officii est venerabilia loca et personas diligere, et eas in suis necessitatibus confovere. Ideoque confraternitatem tuam pro dilecto filio nostro Wibaldo Corbeiensi abbate duximus exorandam, quatenus eum fraterna charitate honores et diligas, et praedia Kaminatensis Ecclesiae, quae in tuo episcopatu consistunt, maxime illa, quae abbatissa Juditha post depositionem suam alienare praesumpsit, recuperare et manutenere pro tui officii debito adjuves.
CCCXCV.  Ad Conradum regem.--Gratam habet ejus legationem, in qua res Ecclesiae et regni firmentur. Morbacensis monasterii negotium commisisse se episcopo Lausanensi; et de Ottone qui clerici nasum amputaverat.   (Anno 1150, Jun.) [MANSI,  Concil.,  XXI, 686.]
Author: Eugenius III

EUGENIUS episcopus, servus servorum Dei, charissimo in Christo filio CONRADO, illustri et glorioso Romanorum regi, salutem et apostolicam benedictionem.

Quod per sublimes legatos matrem tuam sanctam Romanam Ecclesiam, sicut ex primis et secundis litteris excellentiae tuae percepimus, ex communi consilio principum regni tua destinavit serenitas visitare, ut cum eis de statu et utilitatibus Ecclesiae Dei ac regni tractare et ordinare possimus, nobis et fratribus nostris gratum est et acceptum. Et quoniam eorumdem legatorum praestolaremur adventum, nostros quoque legatos jam diu, sicut credimus, ad tuae nobilitatis industriam misissemus; desiderium siquidem nostrum est, ut ea inter Ecclesiam et regnum, quae a predecessoribus nostris et tuis statuta sunt, inter nos et majestatem tuam ita Domino auxiliante firmentur, quatenus sponsa Dei universalis Ecclesia suo jure quiete fruatur, imperium debitum robur impediat, et Christianus populus jucunda pace et grata tranquillitate laetetur. Negotium vero Morbacensis monasterii, unde nos attentius exorare voluisti, antequam ad nos tuae regales litterae pervenissent, venerabili fratri nostro Lausanensi episcopo, de cujus utique prudentia et honestate valde confidimus, communicato fratrum nostrorum consilio, discutiendum et terminandum commiseramus. Unde visum est nobis et fratribus nostris aequitati fore contrarium, si in causa ipsa, altera parte absente, in praesentiarum modis aliquibus procederemus, sed ad eumdem fratrem nostrum negotium ipsum direximus, qui tanquam vir discretus et prudens, et in regularibus disciplinis per longum temporis spatium eruditus, enormitates monachorum ejusdem loci salubriter corrigeret, et causae ipsi canonicum finem, Deo auxiliante, imponeret. De caetero autem Ottonem illum, qui, postposita Dei reverentia, nasum cujusdam clerici ausu nefario amputare minime formidavit, nisi satisfacturus de tam gravi excessu apostolico conspectui se repraesentet, absolvendi ab excommunicatione consilium habere nequaquam potuimus, in quem nimirum vigor regiae potestatis prius debuit acrius exarsisse, quam ad aures nostri apostolatus querela tanti facinoris pervenisset.
CCCXCVII.  Parthenonis Wechterswinklensis protectionem suscipit.   (Anno 1150, Oct. 23.--Signiae.)  [LANG,  ibid.  ] CCCXCVIII.  Ad Pontium Vizeliacensem abbatem.--De eodem argumento.   (Anno 1150, Oct. 24.) [MANSI,  Concil.,  XXI, 657.]
Author: Eugenius III

EUGENIUS episcopus, servus servorum Dei, dilecto filio PONTIO Vizeliacensi abbati, salutem et apostolicam benedictionem.

Quid venerabili fratri nostro Eduensi episcopo, et nobili viro duci Burgundiae fratri ejus, pro negotio vestro per scripta nostra mandavimus, ex transcripto litterarum poteris aperte videre. Si ergo praedictus episcopus et dux voluerint te super pecuniaria causa coram venerabili fratre nostro Hugone Antissiodorensi episcopo convenire; cum ab eo fueris evocatus, ejus praesentiam adeas, et quod ipse inter vos constituerit, audias et observes. Caeterum si de statu monasterii episcopus Eduensis agere voluerit, controversiam ipsam in nostra praesentia volumus agitari. Datum Signiae, IX Kalend. Novembris.
CCCXCIX.  Ad ducem Burgundiae.--Arguit quod Vizeliacensi coenobio sit infestus.   (Anno 1150, Oct. 24.) [MANSI,  Concil.,  XXI, 656.]
Author: Eugenius III

EUGENIUS episcopus, servus servorum Dei, dilecto filio nobili viro duci Burgundiae, salutem.

Quanto divinae dispositionis clementia majora tibi concessit et te amplius in sublime provexit, tanto magis ecclesias et ecclesiasticas personas et pauperes Christi debes diligere, et eos attenta sollicitudine a pravorum hominum incursibus defensare. Sed, sicut accepimus, unde valde dolemus, contraria operaris. Dilectos siquidem filios nostros Vizeliacensis monasterii fratres duris vexationibus inquietas, et homines eorum cum suis rebus capi jussisti. Eosdem quoque fratres more hostium per tuum nuntium diffidasti. Nos siquidem de te talia minime sperabamus. Quia igitur haec fieri in perniciem animae tuae manifeste cognoscimus, et monasterio quod beati Petri juris existit deesse non possumus, nec debemus: per praesentia tibi scripta mandamus, quatenus praedictis de damnis et illatis injuriis condigne satisfacias, et de caetero eis nulla gravamina inferas; imo tanquam Ecclesiae catholicae devotus filius, et justitiae amator, eisdem fratribus, et aliis religiosis viris, et ecclesiasticis personis, in suis necessitatibus studeas subvenire. Si vero contra eosdem fratres aliquam quaestionem habere confidis: in praesentia venerabilis fratris nostri Hugonis Antissiodorensis episcopi, quod justitia dictaverit poteris obtinere. Cum igitur ab eo fueris evocatus, ejus praesentiam adeas, et quod ipse inter vos judicaverit, firmiter suscipias et observes. Verum si nostris mandatis obedire contempseris, manus beati Petri in te procul dubio extendetur. Datum Signiae, IX Kal. Novembris.
CD.  Ad Henricum Eduensem episcopum.--Arguit quod Vizeliacensi coenobio sit infestus.   (Anno 1150, Oct.) [MANSI,  Concil.  XXI, 655.]
Author: Eugenius III

EUGENIUS episcopus, servus servorum Dei, venerabilli fratri EDUENSI episcopo, salutem et apostolicam benedictionem.

Apostolicae sedis clementia singulis Ecclesiis et personis ecclesiasticis suam dignitatem et justitiam servare consuevit. Unde nos, quorum praecipue interest Ecclesiarum omnium curam gerere, pro Vizeliacensi monasterio quod B. Petri juris existit, et fratribus religiosis ipsius loci, oportet esse sollicitos; pro quibus, sicut credimus, tibi scripta nostra transmisimus, ut eosdem fratres juxta officium tuum, et potentiam a Deo tibi concessam, a pravorum hominum incursibus defensares. Quo contra gravis ad nos querela pervenit, quod hominibus et servientibus tuis monasterium ipsum multis modis infestare permittis. Ipsi namque, sicut accepimus, equos et boves eorum per violentiam auferunt, et homines ipsorum cum rebus suis et trosellis, et aliis rebus capiunt, et alia plurima damna et injurias inferunt. Dux etiam Burgundiae frater tuus, ad similitudinem hostium quibus praelium indicitur, eisdem fratribus a se custodiri mandavit, et homines et res eorum apprehendi et detineri jussit. Quia igitur unicuique volumus sua jura servari, praesenti tibi adnotatione mandamus, quatenus praedictis fratribus ablata ab hominibus tuis facias cum integritate restitui, et de damnis, et illatis injuriis satisfactionem congruam exhiberi. Si vero aliquam justitiam contra ipsos te habere confidis, super pecuniaria causa: in praesentia venerabilis fratris nostri Hugonis Antissiodorensis episcopi, quod justum fuerit, poteris obtinere. Quocirca si ab eodem fratre nostro fueris evocatus, ejus praesentiam adeas, et quod ipse exinde inter vos judicaverit, suscipias firmiter et observes. Caeterum si de statu monasterii controversia agitur, volumus eam in nostra praesentia pertractari.
CDI.  Ad Hugonem Antissiodorensem episcopum.--De eodem argumento.   (Anno 1150, Oct.) [MANSI,  Concil.,  XXI, 656.]
Author: Eugenius III

EUGENIUS episcopus, servus servorum Dei, venerabili fratri HUGONI episcopo Antissiodorensi, salutem.

Venerabili fratri nostro Eduensi episcopo, qui per homines suos, Vizeliacensis monasterii fratribus multa mala dicitur intulisse, per scripta nostra mandavimus, quatenus ablata sibi et hominibus suis faciat cum integritate restitui, et condignam satisfactionem de damnis et illatis injuriis exhiberi. Si vero aliquam justitiam contra eosdem fratres super pecuniaria causa se habere confidit, eumdem fratrem quod justum est in tua praesentia volumus obtinere. Per praesentia igitur scripta discretioni tuae mandamus, quatenus si agere voluerit, utramque partem congruo loco et tempore ad tuam audientiam convoces, et causa examinata et cognita, inter eos media aequitate diffinias.
CDIII.  Ad Eberhardum archiepiscopum Salzburgensem.--Ut Ottonem filium Ottonis comitis palatini adigat ad praestandam pro illata injuria satisfactionem Ottoni ep. Frisingensi, aut nolentem excommunicet, fratresque monasterii Tegerns. sibi commendatos habeat.   (Anno 1150, Nov. 21.) [PEZ.  Thes. Anecdot.,  VI, I, 393, ubi epistola haec Alexandro III perperam est tributa.]
Author: Eugenius III

E. Salzpurgensi archiepiscopo.

Ex parte venerabilis fratris nostri O. Frisingensis episcopi adversus Ottonem, filium Ottonis palatini comitis, gravem querelam accepimus, qui eum, dum missarum solemnia celebraret, gravibus contumeliis afficeret, et, reverentia Dei postposita, inhoneste tractavit: quod quam grave, et quam districta sit animadversione plectendum, eorum, qui recte sapiunt, discretio non ignorat. Ne igitur tantus excessus in Ecclesia Dei remaneat impunitus, et flagitiosis hominibus in ecclesiasticas personas saeviendi facultas praestetur, per praesentia scripta fraternitati tuae mandamus, quatenus praedictum Ottonem districte commoneas, ut de tanto excessu praedicto fratri nostro condignam satisfactionem exhibeat. Quod si monitis tuis obedire contempserit, ipsum Ottonem excommunicatum denunties, et excommunicationis sententiam tandiu serves, et facias firmiter observari, donec de tanto excessu Deo et Ecclesiae condigne satisfaciat. Praeterea nihilominus fraternitati tuae mandamus, quatenus dilectos filios nostros abbatem C. et fratres Tegrinsensis monasterii pro B. Petri et nostra reverentia in suo jure manuteneas et defendas, et de querimoniis suis, quas tibi ostenderint, debitam eis justitiam facias. Data Signiae, XI Kal. Decemb.